62023CJ0654_RES
Kawża C-654/23
Inteligo Media SA
vs
Autoritatea Naţională de Supraveghere a Prelucrării Datelor cu Caracter Personal (ANSPDCP)
(talba għal deċiżjoni preliminari, imressqa mill-Curtea de Apel București)
Sentenza tal-Qorti tal-Ġustizzja (L-Ewwel Awla) tat-13 ta’ Novembru 2025
“Rinviju għal deċiżjoni preliminari – Ipproċessar ta’ data personali u protezzjoni tal-ħajja privata fis-settur tal-komunikazzjonijiet elettroniċi – Direttiva 2002/58/KE – Artikolu 13(1) u (2) – Komunikazzjonijiet mhux mitluba – Kunċett ta’ komunikazzjoni mwettqa ‘għall-finijiet ta’ kummerċjalizzazzjoni diretta’ – Kisba ta’ dettalji ta’ kuntatt elettroniku ‘fil-kuntest ta’ bejgħ ta’ prodott jew servizz’ – Reġistrazzjoni fi pjattaforma online li tagħti aċċess għal kontenut addizzjonali – Ittra ta’ informazzjoni ta’ kuljum mibgħuta permezz tal-posta elettronika – Regolament (UE) 2016/679 – Artikolu 6 – Legalità tal-ipproċessar – Artikolu 95 – Relazzjoni mad-Direttiva 2002/58/KE”
Approssimazzjoni tal-leġiżlazzjonijiet – Settur tat-telekomunikazzjonijiet – Ipproċessar ta’ data personali u protezzjoni tal-ħajja privata fis-settur tal-komunikazzjonijiet elettroniċi – Direttiva 2002/58 – Komunikazzjonijiet mhux mitluba – Kunċett ta’ komunikazzjoni mwettqa għall-finijiet ta’ kummerċjalizzazzjoni diretta – Kisba tad-dettalji ta’ kuntatt elettroniċi fil-kuntest ta’ bejgħ ta’ prodott jew servizz – Reġistrazzjoni fuq pjattaforma online li tagħti aċċess mingħajr ħlas għal ċertu kontenut u għal ittra ta’ informazzjoni – Ittra ta’ informazzjoni mingħajr ħlas mibgħuta bil-posta elettronika b’links lejn artikoli bi ħlas – Inklużjoni
(Direttiva tal-Parlament Ewropew u tal-Kunsill 2002/58, kif emendata bid-Direttiva 2009/136, Artikolu 13(1) u (2))
(ara l-punti 40 sa 63 u d-dispożittiv 1)
Approssimazzjoni tal-leġiżlazzjonijiet – Settur tat-telekomunikazzjonijiet – Ipproċessar ta’ data personali u protezzjoni tal-ħajja privata fis-settur tal-komunikazzjonijiet elettroniċi – Direttiva 2002/58 – Komunikazzjonijiet mhux mitluba – Użu ta’ posta elettronika għal finijiet ta’ kummerċjalizzazzjoni diretta – Inapplikabbiltà tal-kundizzjonijiet ta’ legalità tal-ipproċessar previsti mir-Regolament 2016/679
(Regolament tal-Parlament Ewropew u tal-Kunsill 2016/679, premessa 173 u l-Artikoli 6(1) u 95; Direttiva tal-Parlament Ewropew u tal-Kunsill 2002/58, kif emendata bid-Direttiva 2009/136, Artikolu 13(2))
(ara l-punti 65 sa 69 u d-dispożittiv 2)
Sunt
Adita b’talba għal deċiżjoni preliminari mill-Curtea de Apel București (il-Qorti tal-Appell ta’ Bukarest, ir-Rumanija), il-Qorti tal-Ġustizzja għamlet preċiżazzjonijiet dwar il-kunċetti ta’ komunikazzjoni mwettqa “għall-finijiet ta’ kummerċjalizzazzjoni diretta” u ta’ dettalji ta’ kuntatt elettroniċi miksuba “fil-kuntest ta’ bejgħ ta’ prodott jew servizz”, fis-sens tal-Artikolu 13(1) u (2) tad-Direttiva dwar il-ħajja privata u l-komunikazzjonijiet elettroniċi (
1
), fil-kuntest tar-reġistrazzjoni fi pjattaforma online li kienet tagħti aċċess għal ittra ta’ informazzjoni elettronika. Il-Qorti tal-Ġustizzja ppreċiżat ukoll ir-rabta bejn din id-direttiva u l-GDPR (
2
), dwar il-kundizzjonijiet ta’ legalità applikabbli għal ipproċessar ta’ data personali mwettaq fil-kuntest ta’ komunikazzjoni mhux mitluba, fis-sens tal-Artikolu 13 tal-imsemmija direttiva.
Fid-data tal-fatti fil-kawża prinċipali, Inteligo Media kienet l-editriċi tal-pubblikazzjoni tal-istampa online avocatnet.ro, li kienet intiża li tinforma lill-pubbliku ġenerali, mhux speċjalista fil-qasam legali, dwar l-emendi leġiżlattivi li jseħħu kuljum fir-Rumanija. F’Lulju 2018, din il-kumpannija introduċiet sistema ta’ abbonament bi ħlas għal parti mill-kontenut ipprovdut lill-qarrejja tagħha. Fid-data tal-fatti fil-kawża prinċipali, Inteligo Media kienet tippermetti l-aċċess mingħajr ħlas għal numru massimu ta’ artikli fix-xahar, u lil hinn minn dan in-numru, l-utent inkwistjoni kellu joħloq kont mingħajr ħlas fil-pjattaforma online operata minn Inteligo Media. Ir-reġistrazzjoni għal dan is-servizz kienet tagħti lill-utent id-dritt li jaċċedi għal numru ta’ artikli addizzjonali fix-xahar, u li jirċievi mingħajr ħlas, permezz ta’ posta elettronika, ittra ta’ informazzjoni ta’ kuljum li kienet tinkludi sommarju tal-leġiżlazzjonijiet il-ġodda koperti f’artikli fi ħdan il-pubblikazzjoni, inklużi hyperlinks lejn dawn l-artikli. L-utent kellu wkoll il-possibbiltà li jaċċedi, bi ħlas, għall-artikli kollha tal-pubblikazzjoni. L-utenti setgħu jagħżlu li ma jirċevux din l-ittra jew li jwaqqfu l-abbonament fi kwalunkwe ħin.
F’Settembru 2019, l-Awtorità Superviżorja Nazzjonali għall-Ipproċessar ta’ Data Personali (iktar ’il quddiem l-“ANSPDCP”) fasslet rapport ta’ kontravenzjoni, li permezz tiegħu hija imponiet multa fuq Inteligo Media. L-ANSPDCP qieset li din il-kumpannija ma setgħetx tipprova l-kisba tal-kunsens espliċitu ta’ ċertu numru ta’ utenti għall-ipproċessar tad-data personali li tirrigwardahom (posta elettronika, password, isem tal-utent) u li din id-data, inizjalment miġbura għall-finijiet tal-eżekuzzjoni tal-kuntratt inkwistjoni, kienet ġiet ipproċessata b’mod inkompatibbli ma’ dan l-għan, jiġifieri għall-finijiet tat-trażmissjoni tal-ittra ta’ informazzjoni.
Permezz ta’ sentenza mogħtija f’Diċembru 2021, it-Tribunalul București (il-Qorti tal-Muniċipalità ta’ Bukarest, ir-Rumanija) laqgħet parzjalment it-talba ta’ Inteligo Media intiża għall-annullament tar-rapport ta’ kontravenzjoni mfassal mill-ANSPDCP. B’mod partikolari, hija naqqset l-ammont tal-multa imposta fuq din il-kumpannija, filwaqt li kkonfermat il-konstatazzjoni tal-ksur amministrattiv li kienet tinsab f’dan ir-rapport.
Adita bl-appelli mressqa kontra dik is-sentenza, il-qorti tar-rinviju kellha dubji dwar il-bażi legali tal-ipproċessar tad-data personali inkwistjoni fil-kawża prinċipali u dwar il-kundizzjonijiet li kellhom jiġu ssodisfatti sabiex tali pproċessar ikun jista’ jitqies li huwa legali, fid-dawl tad-Direttiva dwar il-ħajja privata u l-komunikazzjonijiet elettroniċi u tal-GDPR. Skont dik il-qorti, kien neċessarju li jiġu ċċarati, b’mod partikolari, kemm il-kundizzjonijiet li fihom l-indirizz elettroniku ta’ utent ikun jista’ jitqies li nkiseb “fil-kuntest ta’ bejgħ ta’ prodott jew servizz”, fis-sens tal-Artikolu 13(2) tad-Direttiva dwar il-ħajja privata u l-komunikazzjonijiet elettroniċi, kif ukoll il-portata tal-kunċett ta’ “kummerċjalizzazzjoni diretta” li jinsab f’dan l-Artikolu 13.
Il-kunsiderazzjonijiet tal-Qorti tal-Ġustizzja
Fl-ewwel lok, il-Qorti tal-Ġustizzja rrilevat li d-dispożizzjonijiet previsti fl-Artikolu 13(1) u (2) tad-Direttiva dwar il-ħajja privata u l-komunikazzjonijiet elettroniċi huma intiżi li japplikaw biss għall-komunikazzjonijiet imwettqa “għall-finijiet ta’ kummerċjalizzazzjoni diretta”.
Il-Qorti tal-Ġustizzja għalhekk eżaminat, l-ewwel, il-kwistjoni dwar jekk l-għan tal-komunikazzjoni ta’ ittra ta’ informazzjoni, bħal dik inkwistjoni fil-kawża prinċipali, kienx il-“kummerċjalizzazzjoni diretta” fis-sens tal-Artikolu 13(1) u (2) tal-imsemmija direttiva. Il-Qorti tal-Ġustizzja għalhekk fakkret li l-kunċett ta’ komunikazzjoni mwettqa “għall-finijiet ta’ kummerċjalizzazzjoni diretta”, previst f’din id-dispożizzjoni, ikopri l-komunikazzjonijiet li jkollhom għan kummerċjali u li jkunu indirizzati direttament u individwalment lil konsumatur (
3
).
Il-Qorti tal-Ġustizzja kkonstatat li l-komunikazzjoni inkwistjoni fil-kawża prinċipali kienet tikkonsisti f’ittra ta’ informazzjoni ta’ kuljum imxandra fil-forma ta’ posta elettronika, li kienet tinkludi sommarju ta’ leġiżlazzjonijiet ġodda koperti f’artikli ta’ pubblikazzjoni tal-istampa online kif ukoll hyperlinks lejn dawn l-artikli. Skont il-Qorti tal-Ġustizzja, il-fatt li din il-komunikazzjoni kellha wkoll kontenut informattiv ma setgħax jimplika li din kellha tiġi eskluża mill-kunċett ta’ komunikazzjoni mwettqa “għall-finijiet ta’ kummerċjalizzazzjoni diretta” fis-sens tal-Artikolu 13(1) u (2) tad-Direttiva dwar il-ħajja privata u l-komunikazzjonijiet elettroniċi u, għaldaqstant, mill-kamp ta’ applikazzjoni ta’ din id-dispożizzjoni.
Għall-kuntrarju, il-Qorti tal-Ġustizzja osservat li tali komunikazzjoni kienet intiża li tħeġġeġ lill-utenti kkonċernati jaċċedu għall-kontenut bi ħlas ipprovdut minn editur tal-istampa, billi tiffavorixxi l-eżawriment tan-numru ta’ artikli li jkunu jistgħu jiġu kkonsultati mingħajr ħlas fil-pjattaforma online inkwistjoni u s-sottoskrizzjoni għal abbonament sħiħ. Għalhekk, din kienet intiża li tippromwovi l-bejgħ ta’ dan il-kontenut u għalhekk kellha għan kummerċjali. Barra minn hekk, sa fejn din il-komunikazzjoni, imxandra fil-forma ta’ posta elettronika, kienet tidher direttament fl-inbox tal-posta elettronika privata tad-destinatarji tagħha, il-Qorti tal-Ġustizzja qieset li din kienet issir “għall-finijiet ta’ kummerċjalizzazzjoni diretta” (
4
), u dan indipendentement mill-kwistjoni dwar jekk dan l-għan setgħax jiġi dedott biss mill-kontenut tal-imsemmija komunikazzjoni jew ukoll mill-istruttura tal-offerta tal-mittent tagħha.
Il-Qorti tal-Ġustizzja indikat li din l-interpretazzjoni tal-kunċett ta’ komunikazzjoni mwettqa “għall-finijiet ta’ kummerċjalizzazzjoni diretta” hija kkorroborata mill-kuntest li minnu tifforma parti u mill-għanijiet imfittxija mid-Direttiva dwar il-ħajja privata u l-komunikazzjonijiet elettroniċi.
F’dan ir-rigward, il-Qorti tal-Ġustizzja rrilevat li l-Artikolu 13(1) tad-Direttiva dwar il-ħajja privata u l-komunikazzjonijiet elettroniċi jistabbilixxi regola ta’ prinċipju, li tissuġġetta t-trażmissjoni tal-komunikazzjonijiet mhux mitluba li jaqgħu taħt il-kamp ta’ applikazzjoni tiegħu għar-rekwiżit li jinkiseb il-kunsens minn qabel mingħand id-destinatarju tagħhom. Fl-assenza ta’ dan il-kunsens, tali komunikazzjoni tkun awtorizzata biss jekk ikunu ssodisfatti l-kundizzjonijiet previsti fl-Artikolu 13(2) tal-imsemmija direttiva. Din id-dispożizzjoni teħtieġ, qabel kollox, li l-mittent tal-komunikazzjoni inkwistjoni jkun kiseb mingħand id-destinatarji tagħha d-dettalji ta’ kuntatt elettroniku tagħhom għall-finijiet ta’ posta elettronika, fil-kuntest tal-bejgħ ta’ prodott jew ta’ servizz, u dan fl-osservanza tal-leġiżlazzjoni tal-Unjoni Ewropea fil-qasam tal-protezzjoni tad-data (
5
). Sussegwentement, dawn id-dettalji ta’ kuntatt elettroniku jistgħu jintużaw għal finijiet ta’ kummerċjalizzazzjoni diretta, bil-kundizzjoni li din il-kummerċjalizzazzjoni tkun tirrigwarda prodotti jew servizzi simili pprovduti mill-mittent innifsu. Fl-aħħar nett, dan l-użu huwa suġġett għall-kundizzjoni li d-destinatarji jkollhom, b’mod ċar u espliċitament, il-possibbiltà li joġġezzjonaw, mingħajr ħlas u b’mod faċli, għal tali użu tad-dettalji ta’ kuntatt elettroniku tagħhom fil-ħin tal-ġbir ta’ dawn id-dettalji u fl-okkażjoni ta’ kull messaġġ fil-każ fejn huma ma jkunux irrifjutaw minn qabel tali użu.
Barra minn hekk, l-Artikolu 13(4) tad-Direttiva dwar il-ħajja privata u l-komunikazzjonijiet elettroniċi jipprojbixxi l-prattika li tintbagħat posta elettronika għall-iskopijiet ta’ kummerċjalizzazzjoni diretta li tiddissimula jew taħbi l-identità tal-mittent li f’ismu tkun saret il-komunikazzjoni, bi ksur tad-Direttiva 2000/31 (
6
), mingħajr indikazzjoni ta’ indirizz validu li fuqu r-riċevent jista’ jibgħatlu talba biex ma jirċevix tali komunikazzjonijiet, jew inkella li tinkoraġġixxi lir-riċeventi jżuru siti tal-internet li jmorru kontra l-Artikolu 6 tad-Direttiva dwar il-kummerċ elettroniku.
Il-Qorti tal-Ġustizzja ppreċiżat li dawn il-garanziji kollha huma intiżi għall-ilħuq tal-għanijiet tad-Direttiva dwar il-ħajja privata u l-komunikazzjonijiet elettroniċi intiżi li jipproteġu lill-abbonati kontra kull ksur tal-ħajja privata tagħhom permezz ta’ komunikazzjonijiet mhux mitluba mwettqa għal finijiet ta’ kummerċjalizzazzjoni diretta, b’mod partikolari permezz ta’ magni li jsejħu awtomatikament, faks u posta elettronika, inklużi messaġġi bl-SMS. Kull interpretazzjoni li tgħid mod ieħor tirriskja li ddgħajjef l-effett utli tal-Artikolu 13 ta’ din id-direttiva u li tqiegħed inkwistjoni l-livell ta’ protezzjoni tal-ħajja privata previst minnha. Għaldaqstant, il-Qorti tal-Ġustizzja ddeċidiet li komunikazzjoni bħal dik inkwistjoni fil-kawża prinċipali kellha titqies li twettqet “għall-finijiet ta’ kummerċjalizzazzjoni diretta”, fis-sens tal-Artikolu 13(1) u (2) tad-Direttiva dwar il-ħajja privata u l-komunikazzjonijiet elettroniċi.
Wara dan, il-Qorti tal-Ġustizzja eżaminat jekk id-dettalji elettroniċi tal-utenti kkonċernati bit-trażmissjoni tal-ittra ta’ informazzjoni kinux inkisbu “fil-kuntest ta’ bejgħ ta’ prodott jew servizz”, fis-sens tal-Artikolu 13(2) ta’ din id-direttiva.
Il-Qorti tal-Ġustizzja enfasizzat minn naħa li, skont definizzjoni komunement aċċettata, il-kelma “bejgħ” tista’ jkopri biss it-tranżazzjonijiet li jippreżupponu l-ħlas ta’ remunerazzjoni. Min-naħa l-oħra, l-Artikolu 13(2) tal-imsemmija direttiva ma jagħmilx distinzjoni skont it-tip ta’ servizz ikkonċernat. Għalhekk, f’dak li jirrigwarda servizzi li jaqgħu taħt il-kamp ta’ applikazzjoni tad-Direttiva dwar il-kummerċ elettroniku, il-Qorti tal-Ġustizzja fakkret li r-remunerazzjoni ta’ servizz ipprovdut minn fornitur fil-kuntest tal-attività ekonomika tiegħu ma titħallasx neċessarjament mill-persuni li jibbenefikaw minnu. Dan japplika b’mod partikolari meta servizz ipprovdut mingħajr ħlas jiġi pprovdut minn fornitur għal finijiet ta’ reklamar għal oġġetti mibjugħa jew għal servizzi pprovduti minn dan il-fornitur, fejn l-ispiża ta’ din l-attività tkun għalhekk integrata fil-prezz tal-bejgħ ta’ dawn l-oġġetti jew ta’ dawn is-servizzi (
7
). Dawn il-kunsiderazzjonijiet jistgħu jiġu trasposti fil-kuntest tal-interpretazzjoni tal-Artikolu 13(2) tad-Direttiva dwar il-ħajja privata u l-komunikazzjonijiet elettroniċi
Il-Qorti tal-Ġustizzja qieset li dan kien il-każ f’din il-kawża, sa fejn Inteligo Media kienet kisbet id-dettalji elettroniċi tal-utenti kkonċernati meta dawn kienu ħolqu kont mingħajr ħlas fil-pjattaforma online operata minn din il-kumpannija. Bis-sottoskrizzjoni tagħhom għal dan is-servizz, l-utenti kienu jiksbu d-dritt li jaċċedu mingħajr ħlas għal ċertu numru ta’ artikli li kienu dehru fil-pubblikazzjoni kkonċernata, u li jirċievu l-ittra ta’ informazzjoni inkwistjoni. Il-provvista ta’ tali servizz kellha fuq kollox għan pubbliċitarju li kien jikkonsisti fil-promozzjoni tal-kontenut bi ħlas ipprovdut minn Inteligo Media, peress li l-ispiża ta’ dan is-servizz kienet integrata fil-prezz ta’ dan il-kontenut.
F’dawn iċ-ċirkustanzi, remunerazzjoni indiretta, integrata fil-prezz tal-bejgħ tal-abbonament sħiħ offrut minn dan il-fornitur, bħal dik inkwistjoni fil-kawża prinċipali, kienet tissodisfa r-rekwiżit inerenti għall-kunċett ta’ “bejgħ”, li kien jimplika ħlas bħala korrispettiv għal servizz. Konsegwentement, tranżazzjoni bħal dik li fil-kuntest tagħha Inteligo Media kienet kisbet id-dettalji elettroniċi tal-utenti tista’ tkun koperta mill-kunċett ta’ “bejgħ ta’ [...] servizz”, skont id-Direttiva dwar il-ħajja privata u l-komunikazzjonijiet elettroniċi.
Il-Qorti tal-Ġustizzja kompliet tesponi li din l-interpretazzjoni kienet konformi mal-kuntest li fih jintuża dan il-kunċett u mal-għanijiet imfittxija mil-leġiżlazzjoni li minnha jifforma parti. F’dan ir-rigward, il-Qorti tal-Ġustizzja ppreċiżat l-ewwel nett li, għalkemm l-eċċezzjoni prevista fl-Artikolu 13(2) ta’ din id-direttiva għandha tiġi interpretata b’mod strett, hija ma teskludix il-possibbiltà li r-remunerazzjoni meħtieġa għal tranżazzjoni ta’ “bejgħ”, fis-sens ta’ din id-dispożizzjoni, tista’ titħallas minn persuna li ma tkunx il-benefiċjarju tal-prodott jew tas-servizz li jkun is-suġġett ta’ din it-tranżazzjoni. Għall-kuntrarju, mill-formulazzjoni tal-imsemmija dispożizzjoni jirriżulta li l-leġiżlatur tal-Unjoni sempliċement impona li d-dettalji elettroniċi tal-utenti kkonċernati jinkisbu “fil-kuntest ta’ bejgħ ta’ prodott jew servizz”.
It-tieni nett, l-interpretazzjoni tal-kliem tal-Artikolu 13(2) tad-Direttiva dwar il-ħajja privata u l-komunikazzjonijiet elettroniċi għandha, fi kwalunkwe każ, tkun konformi mal-għan imfittex minn din id-dispożizzjoni. Għaldaqstant, in-neċessità ta’ interpretazzjoni stretta ta’ din id-dispożizzjoni ma tistax tinftiehem bħala li tippermetti interpretazzjoni ta’ dawn il-kliem li ċċaħħadhom mill-effett utli tagħhom. Issa, f’dak li jirrigwarda l-għan imfittex mill-imsemmija dispożizzjoni, il-leġiżlatur tal-Unjoni ried jipprevedi deroga mill-prinċipju li jinsab fl-Artikolu 13(1) meta d-dettalji ta’ kuntatt elettroniċi tal-utenti kkonċernati jkunu nkisbu “[f]il-kuntest ta’ relazzjoni eżistenti mal-klijenti”, mingħajr ma jikkaratterizza iktar din ir-relazzjoni (
8
).
Konsegwentement, u bla ħsara għall-verifiki li kellhom jitwettqu mill-qorti tar-rinviju, kien jidher li, f’dan il-każ, kienet issodisfatta kemm il-kundizzjoni li d-dettalji ta’ kuntatt elettroniku tal-utenti kkonċernati kienu nġabru “fil-kuntest ta’ bejgħ ta’ prodott jew servizz” kif ukoll dik dwar in-natura simili tas-servizz li kien is-suġġett tal-kummerċjalizzazzjoni inkwistjoni. Fid-dawl tal-kunsiderazzjonijiet preċedenti, il-Qorti tal-Ġustizzja kkonkludiet li l-Artikolu 13 (1) u (2) tad-Direttiva dwar il-ħajja privata u l-komunikazzjonijiet elettroniċi għandu jiġi interpretat fis-sens li l-indirizz elettroniku ta’ utent jinkiseb mill-editur ta’ pubblikazzjoni online “fil-kuntest ta’ bejgħ ta’ prodott jew servizz”, fis-sens ta’ dan l-Artikolu 13(2), meta dan l-utent joħloq kont mingħajr ħlas fil-pjattaforma online tal-editur li jagħtih id-dritt li jaċċedi mingħajr ħlas ċertu numru ta’ artikli ta’ din il-pubblikazzjoni, li jirċievi mingħajr ħlas, permezz ta’ posta elettronika, ittra ta’ informazzjoni ta’ kuljum li tinkludi sommarju tal-leġiżlazzjonijiet l-ġodda koperti f’artikli fi ħdan il-pubblikazzjoni, inklużi hyperlinks lejn dawn l-artikli kif ukoll id-dritt li jaċċedi, bi ħlas, għal artikli u għal analiżi addizzjonali tal-imsemmija pubblikazzjoni. It-trażmissjoni ta’ tali ittra ta’ informazzjoni tikkostitwixxi użu ta’ posta elettronika “għall-finijiet ta’ kummerċjalizzazzjoni diretta”, għal “prodotti jew servizzi simili”, fis-sens ta’ din l-aħħar dispożizzjoni
Fit-tieni lok, il-Qorti tal-Ġustizzja ppreċiżat ir-rabta bejn id-Direttiva dwar il-ħajja privata u l-komunikazzjonijiet elettroniċi u l-GDPR fil-kuntest tal-kundizzjonijiet ta’ legalità applikabbli għal ipproċessar ta’ data personali mwettaq fil-kuntest ta’ komunikazzjoni mhux mitluba.
Il-Qorti tal-Ġustizzja rrilevat li, skont il-kliem espliċitu tal-Artikolu 95 tal-GDPR, dan ir-regolament ma jimponix obbligi addizzjonali fuq persuni fiżiċi jew ġuridiċi fir-rigward tal-ipproċessar fil-kuntest tal-provvista ta’ servizzi ta’ komunikazzjonijiet elettroniċi aċċessibbli għall-pubbliku f’networks pubbliċi ta’ komunikazzjonijiet fl-Unjoni f’dak li jirrigwarda l-aspetti li fir-rigward tagħhom dawn huma suġġetti għal obbligi speċifiċi li għandhom l-istess għan stabbilit fl-imsemmija direttiva. Barra minn hekk, mill-GDPR (
9
) jirriżulta wkoll li dan ir-regolament għandu japplika għall-aspetti kollha li jirrigwardaw il-protezzjoni tad-drittijiet u tal-libertajiet fundamentali fir-rigward tal-ipproċessar tad-data personali, li ma hijiex suġġetta għal obbligi speċifiċi li jkollhom l-istess għan stabbiliti fid-Direttiva dwar il-ħajja privata u l-komunikazzjonijiet elettroniċi, inklużi l-obbligi imposti fuq il-kontrollur u d-drittijiet tal-persuni fiżiċi. Issa, l-Artikolu 13(2) ta’ din id-direttiva jirregola b’mod eżawrjenti kemm il-kundizzjonijiet u l-għanijiet tal-ipproċessar, kif ukoll id-drittijiet tas-suġġett tad-data. Huwa jissuġġetta wkoll lill-kontrollur għal “obbligi speċifiċi” fis-sens tal-Artikolu 95 tal-GDPR.
Konsegwentement, il-legalità ta’ pproċessar ta’ data personali mwettaq fil-kuntest ta’ komunikazzjoni li taqa’ taħt il-kamp ta’ applikazzjoni tal-Artikolu 13(2) tad-Direttiva dwar il-ħajja privata u l-komunikazzjonijiet elettroniċi tista’ tiġi stabbilita abbażi ta’ din id-dispożizzjoni, mingħajr ma jkun neċessarju li din tiġi evalwata fid-dawl tal-kundizzjonijiet ta’ legalità previsti fil-GDPR (
10
). Fid-dawl ta’ dak li ġie espost iktar ’il fuq, meta l-kontrollur juża l-indirizz ta’ posta elettronika ta’ utent sabiex jibgħatlu komunikazzjoni mhux mitluba, konformement mal-Artikolu 13(2) ta’ din id-direttiva, il-kundizzjonijiet ta’ legalità tal-ipproċessar previsti fl-Artikolu 6(1) tal-GDPR ma jkunux applikabbli.
(
1
)	Direttiva 2002/58/KE tal-Parlament Ewropew u tal-Kunsill tat-12 ta’ Lulju 2002 dwar l-ipproċessar tad-data personali u l-protezzjoni tal-privatezza fis-settur tal-komunikazzjoni elettronika (Direttiva dwar il-privatezza u l-komunikazzjoni elettronika) (ĠU Edizzjoni Speċjali bil-Malti, Kapitolu 13, Vol. 29, p. 514).
(
2
)	Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU 2016, L 119, p.1 u rettifika fil-ĠU 2018, L 127, p. 2).
(
3
)	Sentenza tal-25 ta’ Novembru 2021, StWL Städtische Werke Lauf a.d. Pegnitz (C‑102/20, EU:C:2021:954, punt 47).
(
4
)	Fis-sens tal-Artikolu 13(1) u (2) tad-Direttiva dwar il-ħajja privata u l-komunikazzjonijiet elettroniċi.
(
5
)	Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment liberu ta’ dik id-data (ĠU Edizzjoni Speċjali bil-Malti, Kapitolu 13, Vol. 15, p. 355) jew, skont il-każ, il-GDPR.
(
6
)	Direttiva 2000/31/KE tal-Parlament Ewropew u tal-Kunsill tat‑8 ta’ Ġunju 2000 dwar ċerti aspetti legali tas-servizzi minn soċjetà ta’ l-informazzjoni, partikolarment il-kummerċ elettroniku, fis-Suq Intern (Direttiva dwar il-kummerċ elettroniku) (ĠU Edizzjoni Speċjali bil-Malti, Kapitolu 13, Vol. 25, p. 399).
(
7
)	Sentenzi tal-15 ta’ Settembru 2016, MC Fadden (C‑484/14, EU:C:2016:689, punti 41 u 42).
(
8
)	Premessa 41 tas-Direttiva dwar il-ħajja privata u l-komunikazzjonijiet elettroniċi.
(
9
)	Premessa 173 tal-GDPR.
(
10
)	Artikolu 6(1)(a) u (f) tal-GDPR.